Truth Social

Truth Social (TRUTH Social) — სოციალური მედიის პლატფორმა, რომელიც შეიქმნა Trump Media & Technology Group-ის (TMTG) მიერ. საიტი გაეშვა 2022 წლის 21 თებერვალს.

 წინაპირობა 
შეერთებული შტატების ყოფილმა პრეზიდენტმა დონალდ ტრამპმა ახალი სოციალური მედიის პლატფორმის შექმნის სამომავლო გეგმის შესახებ მას შემდეგ განაცხადა, რაც 2021 წელს კაპიტოლიუმზე თავდასხმის შემდგომ დაებლოკა Facebook-ისა და Twitter-ის ანგარიშები. 2021 წლის მაისში გაეშვა საიტი „From the Desk of Donald J. Trump“ („დონალდ ჯ. ტრამპის სამუშაო მაგიდიდან“), სადაც იგი აქვეყნებდა მოკლე ტვიტების მსგავს განცხადებებს; USA Today-მა ივნისის დასაწყისში გამოაქვეყნა ცნობა, რომ საიტი თვეზე ნაკლებ დროში გაუქმდა.

 ისტორია 
2021 წლის 20 ოქტომბერს Trump Media & Technology Group-მა გამოაქვეყნა პრესრელიზი, რომელშიც ნათქვამი იყო, რომ პლატფორმა საჯაროდ გაეშვებოდა „2022 წლის პირველ კვარტალში“. დაგეგმილი იყო 2021 წლის ნოემბრისთვის Apple-ის App Store-ში iOS-ისთვის შეზღუდული ბეტა-ვერსიის შეტანა. მიუხედავად იმისა, რომ ბეტა-ტესტირებისთვის ამ განრიგში ვერ ჩაეტივნენ, ტრამპმა 2021 წლის დეკემბერში განაცხადა, რომ „მოწვეული სტუმრები“ უკვე იყენებდნენ ბეტა-საიტს.

პრესრელიზიდან რამდენიმე საათის შემდეგ, პირმა, რომელმაც თავი ჰაკერული დაჯგუფება ანონიმუსის წევრად წარადგინა, კომპანიასთან დაკავშირებული დომენების აღმოსაჩენად საიტი Shodan გამოიყენა და საბოლოოდ იპოვა ვებსაიტის საჯაროდ ხელმისაწვდომი მობილური ბეტა-ვერსია. სოციალურ მედიაში გაჟონა URL-მისამართმა, რომელიც მომხმარებლებს საშუალებას აძლევდა დარეგისტრირებულიყვნენ და გამოეყენებინათ პლატფორმა. საიტზე მომხმარებლებმა ტროლინგი დაიწყეს, ქმნიდნენ პაროდიულ ანგარიშებს და აქვეყნებდნენ მაღალფარდოვანი სიტყვების შემცველ პოსტებს და მიმებს. შეეძლოთ დარეგისტრირებულიყვნენ ცნობილი ადამიანების სახელით, მათ შორის ტრამპის, მაიკ პენსის და ჯეკ დორსის. მოგვიანებით ბმული გამოირთო.

Truth Social ეფუძნება Mastodon-ს, თავისუფალ და ღია კოდის პროგრამულ უზრუნველყოფას, რომელიც გამოშვებულია AGPLv3 ლიცენზიით. AGPLv3 მოითხოვს, რომ ნებისმიერი წარმოებული საწყისი კოდი იყოს საჯაროდ ხელმისაწვდომი. 2021 წლის 21 ოქტომბერს, Software Freedom Conservancy-ის ჯგუფმა განაცხადა მათი ეჭვის შესახებ, რომ Truth Social-მა დაარღვია Mastodon-ის ლიცენზია, რამდენადაც მისი საწყისი კოდი ყველა მომხმარებლისათვის არ შეუთავაზებია. ამის შემდეგ Mastodon-ის დეველოპერებმა Truth Social-ისგან ოფიციალურად მოითხოვეს პროგრამული უზრუნველყოფის ლიცენზიის პირობების დაცვა. 2021 წლის 12 ნოემბერს Truth Social-მა თავის ვებსაიტზე საწყისი კოდი ZIP-ფაილის სახით გამოაქვეყნა.

დონალდ ტრამპმა საიტზე პირველი პოსტი 2022 წლის 16 თებერვალს დაწერა.

2022 წლის 21 თებერვალს Truth Social მომხმარებლებისთვის Apple iOS-ზე გამოვიდა.

 მომსახურების პირობები 
როდესაც 2021 წლის ოქტომბერში კომპანია პირველად დაანონსდა, მისი მომსახურების პირობების შესახებ ნათქვამი იყო, რომ იგი (კომპანია) იურიდიულად არ იქნებოდა პასუხისმგებელი იმაზე, რასაც მომხმარებლები გამოაქვეყნებდნენ საიტზე — „შიგთავსზე, სიზუსტეზე, შეურაცხყოფაზე, მოსაზრებებზე [ან] სანდოობაზე“. ზოგიერთმა კომენტატორმა აღნიშნა, რომ ეს თვითგამოცხადებული იმუნიტეტი, როგორც ჩანს, ეფუძნებოდა „კომუნიკაციების წესიერების აქტის“ 230-ე სტატიას, კანონს, რომელსაც ტრამპი მტკიცედ ეწინააღმდეგებოდა მისი პრეზიდენტობის დროს.

მომსახურების პირობებში აგრეთვე დამატებულია, რომ მომხმარებლებს ეკრძალებათ „დამცირება, ჩირქის მოცხება ან სხვაგვარად ზიანის მიყენება ჩვენთვის ან/და საიტისთვის“. Truth Social-ს აქვს უფლება „შეაჩეროს ან გააუქმოს თქვენი ანგარიში“ და ასევე „მიმართოს შესაბამის სამართლებრივ ზომებს“.

 ტექნოლოგია 
Truth Social ბევრის მხრივ მოდელირებულია Twitter-ის მიხედვით. გავრცელებული ინფორმაციით, მომხმარებლებს შეეძლებათ პოსტების გამოქვეყნება („truth“) და სხვა მომხმარებლების პოსტების გაზიარება („retruth“). პლატფორმაზე ასევე იქნება ახალი ამბების ველი, რომელსაც ეწოდება „truth feed“, ასევე შეტყობინებების სისტემა.

2021 წლის 14 დეკემბერს, TMTG-მა განაცხადა, რომ თანამშრომლობდა Rumble-თან და რომ Rumble Truth Social-ის ბეტა ვებსაიტს უკვე აწვდიდა ღრუბლოვან სერვისებს.

 რესურსები ინტერნეტში 

 სქოლიო 

კატეგორია:სოციალური ქსელები